BEGRUNDELSE

1. BAGGRUND FOR FORSLAGET

Kommissionen for Bevarelse af Sydlig Tun (CCSBT) er en regional fiskeriforvaltningsorganisation (RFFO), der har ansvar for forvaltningen af sydlig tun på hele dens område. Konventionen om bevarelse af sydlig tun trådte i kraft den 20. maj 1994.

Den Europæiske Union har været samarbejdende ikke-medlem af CCSBT's udvidede kommission siden 2006. Samarbejdende ikke-medlemmer deltager fuldt ud i CCSBT's aktiviteter, men har ikke stemmeret. Statussen som samarbejdende ikke-medlem kræver opfyldelse af CCSBT's forvaltnings- og bevaringsmålsætninger og foranstaltningen.

Efter flere års drøftelser ændrede CCSBT resolutionen om den udvidede kommission på sit 20. møde i oktober 2013 for at gøre det muligt for regionale organisationer for økonomisk integration at blive medlemmer af den udvidede kommission i kraft af en brevveksling, i hvilken ansøgeren giver bindende tilsagn om at overholde konventionens betingelser og efterleve CCSBT's udvidede kommissions afgørelser.

Ved sit forslag til Rådets afgørelse om undertegnelse på Den Europæiske Unions vegne og om midlertidig anvendelse af brevvekslingen til opnåelse af medlemskab af den udvidede kommission for konventionen om bevarelse af sydlig tun af [XXX] anbefalede Europa-Kommissionen Rådet at undertegne og midlertidigt anvende brevvekslingen med henblik på at opnå medlemskab af CCSBT's udvidede kommission.

Efter afslutningen af denne procedure vil EU have ret til medlemskab samt stemmeret i CCSBT's udvidede kommission og udvidede videnskabelige udvalg.

For EU ligger den væsentligste interesse i CCSBT i lighederne mellem forvaltningen af sydlig tun (CCSBT) og forvaltningen af tun i Atlanterhavet (ICCAT) og EU’s ønske om fortsat at fremme konsekvens i sin bevarelsesstrategi på tværs af oceanerne og styrke sit tilsagn om bevarelsen på lang sigt og bæredygtig anvendelse af fiskeressourcerne på verdensplan.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Ikke relevant.

3. JURIDISKE ASPEKTER AF FORSLAGET

Dette forslag har til formål at afslutte den retlige procedure, der blev indledt med undertegnelsen og den midlertidige anvendelse af brevvekslingen til opnåelse af medlemskab af CCSBT's udvidede kommission og udvidede videnskabelige udvalg efter Europa-Parlamentets godkendelse.

2015/0036 (NLE)

Forslag til

RÅDETS AFGØRELSE

om afslutning på Den Europæiske Unions vegne af brevvekslingen til opnåelse af medlemskab af den udvidede kommission for konventionen om bevarelse af sydlig tun

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, sammenholdt med artikel 218, stk. 6, litra a),

under henvisning til forslag fra Europa-Kommissionen,

under henvisning til godkendelse fra Europa-Parlamentet[1], og

ud fra følgende betragtninger:

(1) Unionen har beføjelse til at vedtage foranstaltninger til bevarelse af marinebiologiske ressourcer inden for rammerne af den fælles fiskeripolitik og til at indgå aftaler med tredjelande og med internationale organisationer.

(2) Unionen er i henhold til Rådets afgørelse 98/392/EF ([2]) kontraherende part i De Forenede Nationers havretskonvention af 10. december 1982, der forpligter alle medlemmer af det internationale samfund til at samarbejde om at bevare og forvalte de levende marinebiologiske ressourcer.

(3) Unionen er i henhold til Rådets afgørelse 98/414/EF ([3]) kontraherende part i aftalen om gennemførelse af bestemmelserne i De Forenede Nationers havretskonvention af 10. december 1982 for så vidt angår bevarelse og forvaltning af fælles fiskebestande og stærkt vandrende fiskebestande.

(4) Den 1. december 2009 bemyndigede Rådet Europa-Kommissionen til på vegne af Den Europæiske Union at søge om en ændring af reglerne om konventionen om bevarelse af sydlig tun, således at Den Europæiske Union kunne blive kontraherende part.

(5) På sit 20. møde i oktober 2013 ændrede CCSBT resolutionen om den udvidede kommission for at gøre det muligt for Den Europæiske Union at blive medlem af CCSBT's udvidede kommission i kraft af en brevveksling.

(6) Den [XXX] godkendte Rådet undertegnelsen og den midlertidige anvendelse af brevvekslingen til opnåelse af medlemskab af CCSBT's udvidede kommission.

(7) Da fartøjer, der fører EU-medlemsstaters flag, fisker i udbredelsesområdet for sydlig tun, er det i Unionens interesse at spille en reel rolle i konventionens gennemførelse.

(8) En sådan fremgangsmåde vil desuden fremme konsekvensen i Unionens bevarelsesstrategi på tværs af oceanerne og styrke Unionens tilsagn om bevarelsen på lang sigt og bæredygtig anvendelse af fiskeressourcerne på verdensplan.

(9) Brevvekslingen bør derfor afsluttes —

VEDTAGET DENNE AFGØRELSE:

Artikel 1

Brevvekslingen til opnåelse af medlemskab af den udvidede kommission for konventionen om bevarelse af sydlig tun (i det følgende benævnt "konventionen") indgås hermed på Unionens vegne.

Brevvekslingen er knyttet til denne afgørelse.

Artikel 2

Formanden for Rådet bemyndiges herved til at udpege den (de) person(er), der er beføjet til på Unionens vegne at deponere instrumentet for godkendelse hos CCSBT's eksekutivsekretær, som repræsenterer CCSBT, jf. konventionens artikel 10.

Udfærdiget i Bruxelles, den .

På Rådets vegne

Formand

[1] EUT C af , s. .

[2] EFT L 179 af 23.6.1998, s. 1.

[3] EFT L 189 af 3.7.1998, s. 14.

BILAG

til

Forslag til Rådets afgørelse

om på vegne af Den Europæiske Union at afslutte brevvekslingen til opnåelse af medlemskab af den udvidede kommission for konventionen for bevarelse af sydlig tun

A. Brev fra Den Europæiske Union

Jeg henviser hermed til resolutionen om oprettelse af en udvidet kommission og et udvidet videnskabeligt udvalg (i det følgende benævnt "resolutionen"), som ændret på CCSBT's 20. møde i oktober 2013.

I punkt 6 i resolutionen fastsættes, at enhver regional organisation for økonomisk integration, enhed eller fiskerienhed, under hvis flag fartøjer har fanget sydlig tun på et tidspunkt inden for de tre foregående kalenderår, over for kommissionens eksekutivsekretær kan udtrykke sin interesse i at blive medlem af den udvidede kommission og det udvidede videnskabelige udvalg. Med henblik herpå gennemfører CCSBT's eksekutivsekretær på vegne af kommissionen en brevveksling med repræsentanten for en sådan regional organisation for økonomisk integration, enhed eller fiskerienhed.

For så vidt angår punkt 7 i resolutionen er der ingen ændringer i EU's fordring på 10 tons for årene 2015-2017.

De bedes venligst anerkende modtagelsen af dette brev og bekræfte, at dette brev og Deres svar udgør en aftale mellem CCSBT og Den Europæiske Union om, at Den Europæiske Union bliver medlem af CCSBT's udvidede kommission og udvidede videnskabelige udvalg i overensstemmelse med bestemmelserne i ovennævnte resolution.

EU ønsker at give udtryk for sit tilsagn om fortsat at overholde bestemmelserne i CCSBT-konventionen og efterleve den udvidede kommissions afgørelser.

Denne aftale anvendes fra dagen efter dagen for Deres svar.

Med højagtelse,

For Den Europæiske Union

Formand